open-index/open-wikipedia-markdown huggingface dataset:
Caspar Levias

**Caspar Levias** (1860 m. vasario 13 d. Žagarėje, Rusijos imperija – 1934 m. Niuarke, JAV) – Lietuvos žydų kilmės orientalistas.

## Biografija

Gimė 1860 m. vasario 13 d. Žagarėje. 1882 m. emigravo į JAV, kur mokėsi orientalistiką Kolumbijos universitete. Nuo 1895 m. dėstė hebrajų ir aramėjų filologiją Sinsinačio hebrajų kolegijoje. 1905 m. persikėlė į Niujorką, kur vietos žydų mokyklose mokė hebrajų kalbos, prisidėjo prie žydų enciklopedijos kūrimo. Mirė 1934 m. Niuarke.

## Darbai

* *A Grammar of the Aramaic Idiom Contained in the Babylonian Talmud*, Am. J. Sem. Lang 1900, réédité en 1971 par Gregg
* *Otṣar ḥokhmat ha-lashon*, Leipzig 1913, rééd. G. E. Stechert, 1914, New York
* *Enallage in the Bible*,  The American Journal of Semitic Languages and Literatures 50 (1934):104-108.
* *Dikduk ha-Aramit ha-Gelilit li-sefat ha-Talmud ha-Yerushalmi veha-midrashim*, Bet ha-midrash le-rabanim ba-Amerikah, 1986
* *Grammar of Galilean Aramaic*, Ktav Publishing House 1987 

## Nuorodos
* Biografija (ang.)
Riccardo Fogli

**Riccardo Fogli** (g. 1947 m. spalio 21 d. Pontedera, Pizos provincija, Italija) – Italijos dainininkas.

## Biografija

1964 m. Riccardo prisijungė prie grupės „Slenders“. Po dvejų metų, 1966 metais, jis tapo grupės „Pooh“ vokalistu. 1973-aisiais Riccardo paliko grupę ir pradėjo solinę karjerą, nors vėliau jis atliko daug dainų kartu su grupe „Pooh“. Vienas sėkmingiausių jų kūrinių – „Giorni cantati“.

1973 m. Riccardo išleido pirmąjį solinį albumą „Ciao amore come stai“. 1976 metais išleisto albumo „Riccardo Fogli“ daina „Mondo“ tapo hitu.

Atlikėjas pasaulinį pripažinimą pelnė ir išgarsėjo 1982 metais, kai su daina „Storie di tutti i giorni“ triumfavo bene svarbiausiame muzikos festivalyje – Sanremo dainų konkurse. 1982 metais išleisto albumo „Collezione“ buvo parduota beveik milijonas kopijų Vakarų Europoje, Japonijoje ir SSRS, kur jis tapo ypač populiarus.

1983 m. R. Fogli buvo Italijos atstovas 1983 m. „Eurovizijos“ dainų konkurse. Tuomet jis su daina „Per Lucia“ užėmė 11 vietą.

## Diskografija

### Albumai
* *Ciao amore, come stai* (1973)
* *Riccardo Fogli* (1976)
* *Il sole, l’aria, la luce, il cielo* (1977)
* *Io ti porto via* (1978)
* *Che ne sai* (1979)
* *Alla fine di un lavoro* (1980)
* *Campione* (1981)
* *Collezione (raccolta)* (1982)
* *Compagnia* (1982)
* *Il primo Riccardo Fogli (raccolta)* (1982)
* *Torna a sorridere* (1984)
* *1985* (1985)
* *Le infinite vie del cuore* (1987)
* *Storie di tutti i giorni (raccolta)* (1987)
* *Amore di guerra* (1988)
* *Non finisce così* (1989)
* *Sentirsi uniti* (1990)
* *A metà del viaggio* (1991)
* *Canzoni d’amore (raccolta)* (1991)
* *Teatrino meccanico* (1992)
* *Mondo (raccolta)* (1992)
* *Nella fossa dei leoni* (1994)
* *Fogli su Fogli* (live) (1995)
* *Romanzo* (1996)
* *Greatest Hits* (1997)
* *Ballando* (1998)
* *Matteo* (1999)
* *Il mondo di Riccardo Fogli (raccolta) * (1999)
* *Storie di tutti i giorni* (live) (2003)
* *Il vincitore – Musicfarm* (2004)
* *Storie d’amore (antologia + 3 inediti)* (2004)
* *Ci saranno giorni migliori* (2005)

## Nuorodos

* Oficiali svetainė  

|-
Michael Frolík

**Maiklas Frolikas** (; g. 1988 m. vasario 17 d. Kladne, Čekijoje) – čekų ledo ritulininkas, olimpietis. Jis žaidžia dešiniojo krašto arba centro puolėjo pozicijoje NHL Vinipego klube „Jets“. Jis laimėjo Stenlio taurę, žaisdamas Čikagos klube „Blackhawks“. Taip pat jis žaidė Floridos klube „Panthers“. Draugė – garsi Čekijos manekenė ir 2001 m. Mis Čekija Diana Kobzanová. Marškinėlių skaičius – 67.

## Karjera

M. Frolikas 2 sezonus žaidė Čekijos Extralygoje Kladno klube „Rabat“. Įsigijo pravardę „Jaunasis Jagr“ dėl žaidimo ir išvaizdos panašumų į buvusi Kladno žaidėją Jaromirą Jagrą.

2006 m. NHL naujokų biržoje pasirinktas dešimtu šaukimu Floridos „Panthers“. Pradėjo savo karjerą Šiaurės Amerikoje Kvebeko pagrindinėje jaunių ledo ritulio lygoje () Rimuski miestelio klube „Océanic“. 2008–2009 m. sezone debiutavo tiesiai iš jaunių lygos. 2010–2011 m. sezone M. Frolikas buvo iškeistas klubui „Blackhawks“. Jis ir vartininkas Alexander Salak buvo iškeisti į Jack Skille, Hugh Jessiman ir David Pacan. 2011 m. kovo 2 d. pelnė savo pirmą įvartį Čikagos klubui prieš Kalgario „Flames“. 2011 m. balandžio 24 d. pelnė pirmą įvartį (realizavo paskirtą baudinį) atkrentamosiose varžybose „Blackhawks“ istorijoje prieš Vankuverio „Canucks“ vartininką Cory Schneider per šeštas vakarinės konferencijos ketvirtfinalio varžybas.

## Šaltiniai
Raimonds Bebris

**Raimonds Bebris** (1891 m. kovo 17 d. Palangoje, Rusijos imperija – 1940 m. birželio 13 d. Rygoje, Latvija) – Latvijos karininkas, poetas, Lačplėsio karo ordino kavalierius.

## Biografija
Gimė 1891 m. kovo 17 d. Palangoje. Baigė Liepojos gimnaziją ir studijavo mediciną Tartu universitete. Nuo 1908 m. rašė poemas. Prasidėjus I pasauliniam karui pradėjo tarnauti carinėje kariuomenėje, 1915 m. baigė karinius mokymus Kijeve. Po karo grįžo į Latviją ir dalyvavo Latvijos nepriklausomybės kare. 1936-1940 m. Latvijos prezidentūros komendantas. 1936-1940 m. karininkų draugijos *Latvijos vanagai* prezidentas. Mirė 1940 m. birželio 13 d. Rygoje.

Tėvas Juris Bebris (1859–1951) – Latvijos pedagogas, redaktorius ir žurnalistas.

## Nuorodos
* Biografija (lat.)

## Literatūra
* „Enciklopēdija. Latvija un latvieši. Latviešu rakstniecība biogrāfijās“, Rīga, 1992
* „Kurzemes vārds“, Nr. 142. No 1940. gada 14. jūnija
Airbus Defence and Space

**Airbus Defence and Space** – Airbus Group padalinys, įkurtas 2014 m. sausį. Šis padalinys atsakingas už gynybos ir aeronautikos paslaugas bei produktus. Airbus Defence and Space buvo sukurtas sujungus buvusias įmones Airbus Military, Astrium ir Cassidian. Apie šį susijungimą buvo pranešta 2013 m. liepos 31 d.

Kompanija kartu su Europos Kosmoso Agentūra prisidėjo prie NASA kosminio erdvėlaivio Orion serviso modulio kūrimo.

Kiti Airbus Group padaliniai yra Airbus ir Airbus Helicopters.

## Šaltiniai
Airbus Group

**Airbus Group** – tarptautinė Europos kompanija, registruota Nyderlanduose ir bazę turinti Prancūzijoje. Kompanija dirba aeronautikos ir gynybos prekių bei paslaugų gamyboje. Airbus Group turi tris padalinius – Airbus, Airbus Defence and Space ir Airbus Helicopters.

Grupė buvo įkurta 2000 m. kaip EADS. 2014 m. sausį grupė buvo pervadinta į Airbus Group.

## Airbus
Airbus padalinys atsakingas už komercinių orlaivių gamybą. Padalinys žinomas pasaulyje dėl Airbus A320 šeimos bei didžiausio pasaulyje keleivinio lėktuvo Airbus A380 gamybos.

## Airbus Defence and Space
Šis padalinys buvo sukurtas 2014 m. sujungus tris kompanijas – Airbus Military, Astrium ir Cassidian. Padalinys atsakingas už aeronautikos sistemų bei produktų gamybą.

Kompanija kartu su Europos Kosmoso Agentūra prisidėjo prie NASA kosminio erdvėlaivio Orion serviso modulio kūrimo.

## Airbus Helicopters
Airbus Helicopters, anksčiau žinomas kaip Eurocopter, specializuojasi sraigtasparnių gamyboje.

## Šaltiniai
Max Emmanuel Mandelstamm

**Max Emmanuel Mandelstamm** (1839 m. gegužės 16 d. Žagarėje, Rusijos imperija – 1912 m. kovo 18 d. Kijeve, Rusijos imperija) – Lietuvos žydų kilmės gydytojas, visuomenės veikėjas, jaunesnysis Benjamino Mandelštamo ir Leono Mandelštamo brolis.

## Biografija
Gimė 1839 m. gegužės 16 d. Žagarėje. Metus mokėsi Mintaujos gimnazijoje, 1850–1854 m. Vilniuje. Studijavo mediciną Tartu universitete, vėliau Charkovo universitete, kurį baigė 1860 m. Praktiką atlikinėjo Černigove, vėliau išvyko studijuoti oftalmologiją į Berlyno universitetą. Vėliau dar mokėsi Heidelbergo universitete ir nuo 1866 m. tapo akių gydytojo Alexander Pagenstecher padėjėju Vysbadene. 1868–1880 m. dėstė oftalmologiją Kijevo universitete, priklausė Hovevei Zion sionistų organizacijai. Buvo vienas iš 1884 m. Europos žydų Katovicų konferencijos iniciatorių. Buvo Odesos sionistų draugijos vadovas. Nemažai bendravo su sionistų lyderiu Theodor Herzl, kartu su juo priešinosi britų planams skirti žydams žemes Ugandoje. Po 1905 m. Bazelio žydų konferencijos pasitraukė iš Hovevei Zion organizacijos ir prisijungė prie *Žydų teritorialistų organizacijos*. Mirė 1912 m. kovo 18 d. Kijeve.


Vaizdas:THEODOR HERZL (L) WITH MAX MANDELSTAM, ONE OF THE LEADERS OF RUSSIAN ZIONISTS, IN ALTE OSEZA, AUSTRIA IN 1903. תאודור הרצל עם מכס מנדלשטם, אחד מראשי ה.jpg|Su Teodoro Herzliu 1903 m.
Vaizdas:Max Mandelstamm.jpg|Portretas 1900 m.


## Nuorodos

* Biografija (ang.)

## Literatūra

* Samuel Löb Zitron: Lexikon zioni. Warschau 1924, Sp. 413–414.
* Jüdisches Lexikon. Band 3. Jüdischer Verlag, Berlin 1929, Sp. 1360–1361.
* John F. Oppenheimer (Red.): Lexikon des Judentums. Bertelsmann, Gütersloh 1971, ISBN 3-570-05964-2, Sp. 464.
Kazimieras Kognovickis

**Kazimieras Kognovickis** (1746 m. vasario 10 d. Lančiūnavoje, ATR – 1825 m. kovo 22 d. Haliče, Austrija-Vengrija) – Lietuvos istorikas, pedagogas.

## Biografija

Gimė 1746 m. vasario 10 d. Lančiūnavos dvare. 1764 m. tapo jėzuitų vienuoliu. 1767-1770 m. mokėsi filosofijos Vilniaus jėzuitų akademijoje. 1772-1773 m. studijavo teologiją Gardino jėzuitų kolegijoje. 1774 m. tapo kunigu. Nuo 1781 m. dirbo mokytoju Gardino mokykloje. Nuo 1789 m. rašė Sapiegų šeimos istoriją jų dvare Ružanuose. 1805-1809 m. dirbo vicerektoriumi Daugpilio akademijoje, vėliau Polocke ir nuo 1811 m. Haliče. 1814 m. tapo Mogiliavo akademijos rektoriaus padėjėju. 1820 m. carinei valdžiai ištrėmus jėzuitų vienuolius išvyko į Ferarą, vėliau apsigyveno Haliče, kur ir mirė 1825 m. kovo 22 dieną. 

## Darbai

* *Życia Sapiehów.* T. 1 – 3. – Wilno, 1790 – 1793.

## Literatūra

* Пазднякоў, В. Кагнавіцкі Казімір // Энцыклапедыя гісторыі Беларусі: У 6 т. Т. 3. Гімназіі – Кадэнцыя / БелЭн; Рэдкал.: Г.П.Пашкоў (гал. рэд.) і інш.; Маст. Э.Э.Жакевіч. – Мн.: БелЭн, 1996. – 527 с.: іл. – С. 522. – ISBN 985-11-0041-2.
Benadiris

: *Šis straipsnis – apie istorinį regioną. Apie administracinį vienetą žiūrėkite [[Benadiris (administracinis regionas)]], apie buvusią koloniją – [[Benadirio kranto italų protektoratas]]*

**Benadiris**, **Banadiris** (, ) arba **Benadirio krantas** – istorinis regionas Rytų Afrikoje, dabartinio rytų Somalio teritorijoje. Pavadinimas kilęs iš persų kalbos žodžio *bandar*, reiškiančio uostą. Pavadinimui pradžią davė stiprūs pakrantės uostai, tokie, kaip Mogadišas, Merka, Barava ir kt.

## Geografija
Dažniausiai Benadiris buvo apibrėžiamas kaip pajūrio atkarpa tarp Džubos upės pietuose ir Guardafujaus kyšulio šiaurėje. Pagrindinė regiono dalis buvo pakrantė ties Mogadišo miestu, kur šiuo metu yra administracinis Benadirio regionas. Rytuose regionas siekėsi su Indijos vandenynu, šiaurėje jis perėjo į Berberų krantą. Į pietus nuo jo palei Afrikos pakrantę buvo Svahilių krantas (kai kuriais atvejais pastarajam priskiriama pietinė Benadirio atkarpa iki pat Mogadišo). Vakarinė kranto riba nebuvo apibrėžta.

Benadirio regiono gyventojai yra somalių subgrupė, vadinamieji benadiriai, kalbantys benadiri tarme.

## Istorija
Benadiris vystytis pradėjo gerokai vėliau nei gretimas Berberų krantas šiaurės Somalyje, kuris nuo III tūkst. pr. m. e. palaikė prekybinius ryšius su Egiptu ir neretai laikomas neidentifikuoto Punto krašto dalimi.

II–I tūkst. pr. m. e. Benadirio krante ėmė kurtis pirmieji prekybiniai uostai, kurių svarbiausi buvo Damas (Guardafujaus kyšulyje), Oponė (dab. Hafunas), Esina, Serapionas (dab. Mogadišas) ir kt. Šie uostai sėkmingai prekiavo su Jemenu bei Persija šiaurėje ir vykdė plačią Indijos vandenyno prekybą su Indija.　Vietos somaliai naudojo specifinį laivo tipą, vadinamuosius bedenus.

II a. įvykusi Nabatėjų karalystės aneksija prie Romos imperijos dar labiau pagerino Benadirio pirklių padėtį. Siekdami nuslėpti nuo graikų ir romėnų savo tiekėjus, arabai vengė naudotis Arabijos pusiasalio uostais, ir vietoj to naudojosi Benadirio uostais, kur romėnų įtakos nebuvo. Arabų ir persų kultūrinė įtaka regione lėmė, kad kraštas palyginus greitai priėmė islamą

II mūsų eros tūkstantmečio pradžioje regione svarbiausias miestas buvo Mogadišas, kuriame egzistavęs Mogadišo sultonatas turėjo hegemoniją kitų Benadirio uostų, tokių kaip Hobio, Merka, Barava, atžvilgiu. Somaliai ir toliau vystė pelningą prekybą, pasiekdami Indiją, Pietryčių Aziją, netgi Kiniją. XIV a. daugumą šių uostų užvaldė iš krašto gilumos kilęs Adžurano sultonatas.

XVI–XVII a. keitėsi regiono geopolitinė situacija, regioną nusiaubė portugalai, iš vakarų kraštą nusiaubė oromai. Visus juos XVII a. iš Benadirio išstūmė Omano imperija, išlaikiusi hegemoniją čia iki XIX a. Tai keliems šimtams metų sustabdė karšto vystymąsi ir galutinai sunaikino Adžuraną. Adžurano įpėdiniai Benadirio krante buvo Geledi, Hobio ir Madžertinų sultonatai. Nors jie XIX a. atgaivino jūrų prekybą, ji niekada nepasiekė ankstesnio lygio.

XX a. pradžioje visus Benadirio kranto sultonatus suvienijo italai, kurie čia įkūrė Somalio koloniją. 1960 m. kolonija buvo sujungta su buvusiu Britų Somalilandu į vientisą Somalio valstybę.
Klaras

**Klaras** gali reikšti:

* Klaras – senovės graikų šventvietė Jonijoje;
* Rio Klaras – miestas Brazilijoje, San Paulo valstijoje;
* Rio Klaras – miestelis Brazilijoje, Rio de Žaneiro valstijoje;
* Rio Klaras – miestas Trinidade ir Tobage;
* Klaras – upė Brazilijoje, Paranaibos intakas;
* Klaras – upė Čilėje, Maulės intakas;
* daug kitų upių Brazilijoje, Kolumbijoje, Bolivijoje ir kt. Lotynų Amerikoje;
* Klarelvenas arba Klaras – upė Švedijoje.
Sialianskaja Dolia

**Sialianskaja Dolia** (, ) – laikraštis leistas nuo 1921 m. birželio iki 1922 m. balandžio Kaune baltarusių kalba. Laikraštį leido baltarusių valstiečių draugija, iš viso išleisti 7 numeriai.

## Išnašos
Onarmach

**Onarmach** () – žurnalas, leistas 1934–1939 m. Panevėžyje karaimų kalba. Laikraštį leido jaunimo organizacija „Onarmach“. Žurnale straipsnių autoriai analizavo savo bendruomenių situaciją, istoriją, kultūros palikimą, buvo spausdinama karaimų sukurta poezija, proza, moksliniai straipsniai, kasdienio gyvenimo įvykių aprašymai.

## Istorija

Išleisti trys žurnalo sąsiuviniai – 1934, 1938 ir 1939 metais. Oficialus žurnalo leidėjas buvo Lietuvos karaimų draugija, redaktorius Mykolas Tinfovičius (1912–1974). Pirmieji du žurnalo sąsiuviniai buvo padauginti šapirografu, trečiasis išspausdintas Panevėžio spaustuvėje „Vilnis“. Dalis teksto – užrašai, pavadinimai buvo piešti ranka. Visi straipsniai su mažomis išimtimis karaimų kalba ir jai pritaikytais lietuviškais rašmenimis. Be redaktoriaus žurnalui rašė ir panevėžietis Danielius Čaprockis, poetas Jokūbas Maleckas.

## Šaltiniai
Yom Tov Lipman Lipkin

**Yom Tov Lipman Lipkin** (1846 m. Salantuose, Rusijos imperija – 1876 m. vasario 21 d. Sankt Peterburge, Rusijos imperija) – Lietuvos žydų kilmės matematikas, rabino Yisroel Salanter sūnus.

## Biografija

Gimė 1846 m. Salantuose, žymaus rabino Izraelio Salanterio ir Esther Fega Eisenstein šeimoje. Turėjo ypatingų matematikos gabumų, savarankiškai studijavo aukštąją matematiką, be tėvo paramos ir prieš jo valią išvyko studijuoti į Karaliaučius universitetą. 1845 m. Jenos universitete apgynė disertaciją ir, nors silpnai mokėjo rusų kalbą, buvo priimtas į Sankt Peterburgo universitetą. 1846 m. kartu su prancūzų mokslininku Charles-Nicolas Peaucellier išrado Peaucellier–Lipkin inversorių, kuris leidžia su šarnyriniu mechanizmu daryti inversiją. Susirgo raupais ir mirė 1876 m. vasario 21 d. Sankt Peterburge.

## Nuorodos

* Biografija (ang.)
* Mathematical tutorial of the Peaucellier–Lipkin linkage

## Literatūra

* Simona-Mariana Cretu, Gigi-Dragos Ciocioi-Troaca, Emil Soarece, and Eugen Marian Paun, Mechanical Models for Anti-Rhomb Linkage, in Explorations in the History of Machines and Mechanisms, Springer, 2012, pp. 421-430.
* Alan T. Levenson, Roger C. Klein, An Introduction to Modern Jewish Thinkers: From Spinoza to Soloveitchik, Rowman & Littlefield Publishers, 2006.
* I. Etkes, Rabbi Israel Salanter and the Mussar Movement: Seeking the Torah of Truth, Magness Press, Hebrew University of Jerusalem, 1982.

## Šaltiniai
Jarocinas

**Jarocinas** (; ) – miestas Lenkijoje. Nuo 1999 m. priklauso Didžiosios Lenkijos vaivadijai. 1975–1998 m. buvo Kališo vaivadijoje. Jarocino apskrities administracinis centras.

## Istorija
Gyvenvietė įkurta XIII a. 1257 m. suteiktos miesto teisės. 1793 m., po Antrojo Abiejų Tautų Respublikos padalijimo, tapo Prūsijos dalimi. 1807–1815 m. priklausė Varšuvos kunigaikštystei. Žlugus kunigaikštystei, vėl tapo valdomas Prūsijos. Nuo 1815 m. buvo Didžiojoje Poznanės kunigaikštystėje, o nuo 1848 m. įėjo į Poznanės provincijos sudėtį. 1871 m. tapo valdomas Vokietijos imperijos. 1939 m. buvo okupuotas Trečiojo Reicho. Po Antrojo pasaulinio karo atiteko Lenkijos Liaudies Respublikai.

## Galerija

Jarocin pałac.jpg|Radolinskių rūmai
Jarocin kościół św. Marcina.jpg|Šv. Martyno bažnyčia
Jarocin dworzec.jpg|Jarocino geležinkelio stotis


## Šaltiniai
Merkinės mūšis

**Merkinės mūšis** – kautynės, įvykusios 1945 m. gruodžio 15 d. Merkinėje tarp Lietuvos partizanų ir LTSR lojalių pajėgų. Lietuvos partizanams pavyko prieš atsitraukiant sunaikinti valsčiaus ir milicijos būstines su dokumentais, paštą bei pagrobti ginklų.

## Pasiruošimas
Mintis užpulti Merkinę 1945 m. spalį kilo Merkio rinktinės vadui Adolfui Ramanauskui-Vanagui. Žvalgybinį darbą atliko gimnazijos mokinys, vadinamas Žvalgo slapyvardžiu – paruošė detalų miestelio planą, kuriame buvo pažymėti visi namai, griuvėsiai, apkasai, bunkeriai, stribų, rusų ir komunistų namai, galimos atsišaudymo kryptys bei svarbią reikšmę turintys objektai: rusų štabas, NKVD būstinė, kalėjimas, valsčius, paštas, kooperatyvas, sandėliai ir kt.

Sprendimas pulti Merkinę priimtas A apygardos vado Juozo Vitkaus-Kazimieraičio vadavietėje po to, kai 1945 m. gruodžio 4 d. Puvočiuose žuvo trys partizanai, tarp kurių buvo Marcinkonių bataliono vadas Lionginas Švalkus-Šernas.

## Eiga
Merkinės puolimas pradėtas gruodžio 15 d., 11 val., stipriai sningant. A. Ramanausko-Vanago ir Roko Bingelio-Vaidevučio vadovaujami partizanai miestelį užpuolė dviem kryptimis, užėmė NKVD būstinę, paštą, valsčiaus ir milicijos įstaigas. Partizanų puolimą kulkosvaidžių ugnimi sustabdė cerkvėje ir bažnyčioje įsitvirtinę NKVD kovotojai. Partizanų turėti du vokiečių granatsvaidžiai Panzerfaust nebuvo panaudoti iš pagarbos bažnyčios pastatams. Antano Grušausko-Siaubo vadovaujamam būriui, turėjusiam prisijungti iš kitos Nemuno pusės, nepavyko persikelti per upę NKVD kovotojų ginamu tiltu. Apie 14 val. prasidėjus kontratakai partizanai pradeda padrikai trauktis iki Subartonių miško, kur po A. Ramanausko-Vanago atliktos mūšio apžvalgos išsiskirsto.

Mūšio metu nukauti partizanai:
* Zigmas Sukackas (g. 1928 m. Dulgininkuose);
* Zigmas Vaikšnoras-Budrys (g. 1918 m. Lipliūnuose);
* Vladas Jakubėnas-Milžinas;
* Zigmas Remeika-Putinas;
* Jonas Volungevičius-Siaubas (g. 1924 m. Puvočiuose, kovos metu mirtinai sužeistas, palaidotas Masališkių kapinėse);
* Vincas Česnulevičius-Senovaitis.
Mūšio metu sužeistas Vytautas Treigys-Audra.

Partizanams vadovavęs A. Ramanauskas-Vanagas vėliau nurodė šias savo vadovaujamų pajėgų klaidas:
* neišlaikyta paslaptis apie mūšį: partizanų planai pulti miestelį galėjo pasiekti NKVD;
* ryšio tarp puolančių būrių nutrūkimas;
* vadovavimo patirties trūkumas;
* kovotojų drausmės stygius, netikslingas amunicijos eikvojimas;
* partizanai buvo neapmokyti taktikos judant mūšio metu;
* pažadėję atvykti Marcinkonių bataliono vyrai nespėjo sudalyvauti Merkinės puolime;
* Druskininkų bataliono vadas neįvykdė savo užduoties nutraukti telefono laidus.

## Pasekmės
Pasak Aro Lukšo, Merkinės mūšiu baigėsi aktyvių partizanų kovos veiksmų etapas, reikalavęs daug aukų. Šis etapas pasižymėjo atviromis pozicinėmis partizanų ir gausių NKVD pajėgų kautynėmis. Dzūkijoje didėjant NKVD pajėgų koncentracijai, partizanams teko skirstytis į mažesnius kovinius vienetus ir vietoje atvirų kautynių rengti pasalas ir puolimo taikiniais rinktis kolūkius.

## Šaltiniai
Mariusz Wlazły

**Mariušas Lukašas Vlazlis** (; g. 1983 m. rugpjūčio 4 d. Veliunyje) – lenkų Belchatuvo klubo „PGE Skra“ tinklininkas ir Lenkijos tinklinio rinktinės atstovas. Pekino vasaros olimpinių žaidynių (2008 m.) dalyvis, pelnęs FIVB pasaulio tinklinio čempionato aukso (2014 m.) medalį ir sidabro (2006 m.) medalį, aštuonis kartus Lenkijos tinklinio lygos „PlusLiga“ čempionas.

## Karjera
M. Vlazlis 2003 m. laimėjo jaunių čempionatą. Debiutavo rinktinėje 2004 m. vasarą. 2006 m. laimėjo antrą vietą pasaulio čempionate Japonijoje.

2014 m. rinktinė laimėjo pasaulio čempionatą Lenkijoje, o M. Vlazlis buvo apdovanotas geriausio puolėjo ir geriausio žaidėjo apdovanojimais. Iš karto po pergalės M. Vlazlis paskelbė apie pasitraukimą iš rinktinės.
Petra Kvitová

**Petra Kvitova** (; g. 1990 m. kovo 8 d., Bilovece) – Čekijos tenisininkė, olimpietė. Žinoma dėl savo galingų smūgių kairiąja ranka ir įvairumo. P. Kvitova savo karjeroje laimėjo keturiolika titulų vienetų varžybose, įskaitant du Didžiojo kirčio titulus Vimbldone. P. Kvitova pasiekė savo aukščiausią – 2 vietą – pasaulio reitinge 2011 m. spalio mėn., ir šiuo metu reitinge užima 4-ą vietą (2014 m. lapkričio 24 d.).

## Karjera

Savo karjeros persilaužymo metu 2011 m. sezone, P. Kvitova laimėjo savo pirmą Didžiojo kirčio titulą Vimbldono čempionate. P. Kvitova tapo pirmuoju ir kol kas vieninteliu asmeniu, gimusiu XX a. 10-ame dešimtmetyje ir laimėjusiu Didžiojo kirčio turnyrą. P. Kvitova taip pat laimėjo 2011 m. WTA turo čempionatą ir padėjo Čekijai laimėti Fed Cup finalą.

P. Kvitova 2014 m. pasiekė savo antrą didįjį titulą Vimbldone. P. Kvitova taip pat buvo pusfinalininkė Australijos atvirame teniso čempionate 2012 m. ir Prancūzijos atvirame teniso čempionate 2012 m.

## Šaltiniai
Keiltramas

**Keiltramas**, **Keiltarni**, **Keliteinas**, **Kelchuranas**, **Kelturanas** arba **Kiburkanas** () – piktų karalius nuo 537 iki 538..

## Biografija
Buvo trečias Girono sūnus. Piktų kronika praneša apie tai, kad Keiltramas valdė metai ar šešerius metus prieš Gartnartą I ir Talorką II.

## Literatūra
* Хендерсон Изабель. Пикты. Таинственные воины древней Шотландии / Перевод с англ. Н. Ю. Чехонадской. – М.: ЗАО Центрополиграф, 2004. – 217 с. – (Загадки древних цивилизаций). – 7 000 экз. – ISBN 5-9524-1275-0.
Greitas ir negyvas

**Greitas ir negyvas** () – 1995 m. JAV sukurtas vesternas, kuriame vaidmenis sukūrė žymūs aktoriai Sharon Stone ir Gene Hackman bei pradedantys populiarėti Russell Crowe ir Leonardo DiCaprio. Sharon Stone buvo ir viena iš juostos prodiuserių.

## Siužetas

Džonas Herodas, įtakingas vieno Laukinių Vakarų miesto žmogus, banditas ir nepralenkiamas šaulys, organizuoja geriausių šalies šaulių turnyrą, kurio prizas – 123 tūkstančiai dolerių. Turnyro taisyklės – atskirų šaulių dvikovos, kurias laimi tas, kuris lieka stovėti ant kojų. Dalyvauti turnyre susirenka patys įvairiausi šauliai, tarp kurių ir pats Herodas, jo nesantuokinis sūnus, vadinamas Vaikiu, paslaptinga moteris Elen, praminta „Ledi“ ir buvęs Herodo kompanionas, dabar tapęs dvasininku, Kortas. Tiesa, pastarasis nenori dalyvauti turnyre, tačiau galiausiai priverčiamas.

16 šaulių pradeda varžybas. Netrukus Herodas nutaria pakeisti sąlygas, pareikšdamas, kad kovos turi vykti iki mirties. Galiausiai lieka 2 poros: Herodas sus Vaikiu ir Kortas su Elen. Herodas bando įkalbėti sūnų pasitraukti, tačiau jam nepavyksta, tuo tarpu Elen ir Kortas, abu turintys senų sąskaitų su Herodu, priversti susikauti tarpusavyje...

## Pagrindiniai aktoriai
: *Aktorius – vaidmuo*
* Sharon Stone – Elen („Ledi“)
* Gene Hackman – Džonas Herodas
* Russell Crowe – Kortas
* Leonardo DiCaprio – Vaikis (Herodo sūnus)
* Tobin Bell – Dogas Kelis
* Lance Henricksen – Tūzas Hanlonas
* Roberts Blossom – Dokas Volesas
* Kevin Conway – Judžinas Dredas 

## Apdovanojimai
Saturno apdovanojimas (nominacija) – geriausiai aktorei Sharon Stone.

## Šaltiniai
Jára Cimrman

**Jaras Cimrmanas** (; g. 1857, 1864 ar 1876 m.) – rašytojų Jiří Šebánek, Ladislav Smoljak ir Zdeněk Svěrák sukurtas čekų išgalvotas personažas, pristatomas kaip Čekijos didvyris.

## Biografija

J. Cimrmanas yra XIX amžiaus pabaigos ir XX amžiaus pradžios svarbiausias Čekijos dramaturgas, išradėjas, poetas, kompozitorius, pedagogas, keliautojas, filosofas, detektyvas, matematikas ir sportininkas. J. Cimrmanas pirmą kartą pasirodė radijo programoje „Nealkoholinis vyno baras pas Vorą“ 1966 m. gruodžio mėn. Iš pradžių jis turėjo būti čekų karikatūra, bet tapo populiarus personažas modernioje Čekijos kultūroje ir dirbtinis nacionalinis didvyris.

J. Cimrmaną gimdė Marlen ir Leopold Cimrmanai ledinį naktį 1857, 1864 ar 1876 m. vasario mėn. Iki tol, kai jam buvo 15 metų jo tėvai slėpė faktą, kad jis vyriškos lyties, kad galėtų jis dėvėti savo vyresniosios sesers drabužius. Deja jo įregistravimo data ir mirties vieta yra nežinomos.
Tarkan

**Tarkan Tevetoğlu** (g. 1972 m. spalio 17 d.), geriau žinomas kaip **Tarkan**, yra turkų pop muzikos atlikėjas, pelnęs Pasaulio muzikos apdovanojimą. Tarkan gimė Vakarų Vokietijoje, tačiau užaugo Turkijoje. Žiniasklaida jį praminė popso karaliumi, o pasaulį jis užkariavo romantiškomis dainų temomis. Per savo karjerą jis pardavė apie 29 milijonus albumų ir singlų, keli iš jų tapo platininiais. 1997 metais jis įkūrė muzikos įrašų kompaniją „HITT“, taip pat yra vienas iš nedaugelio atlikėjų, kurie sugebėjo išpopuliarėti nedainuodami angliškai. Verta paminėti, kad Tarkan yra žinomas ir dėl savo gyvų pasirodymų, o jo šlovė Turkijoje yra prilyginama Elvio Preslio pasisekimui Amerikoje 1957 metais. „Atlantic Records“ įkūrėjas Ahmet Ertegün apibūdino Tarkan kaip vieną iš geriausių gyvai dainuojančių atlikėjų. Daina „Şımarık“ padarė didelę įtaką visam pop muzikos žanrui, todėl kompanija „Rhapsody“ įtraukė Tarkan į Europos pop muzikos istoriją.
Richie Hawtin

**Ričardas „Ričy“ Hautinas** (; g. 1970 m. birželio 4 d.) – Anglijoje gimęs kanadietis elektronikos muzikantas ir didžėjus. Vienas iš antrosios Detroito techno muzikos „Detroit techno“ bangos narių XX a. 10-ojo dešimtmečio pradžioje ir nuo tada minimaliosios techno muzikos žanro „Minimal techno“ lyderis. Geriausiai žinomas dėl savo pseudonimu „Plastikman“ Ibisoje ir visame pasaulyje atliktų kūrinių ir pasirodymų serijos „Enter“.

R. Hautinas groja techno setus kompiuteriais ir kitokia specialia įranga. 1990 m. gegužės mėn. su techno muzikos bendražygiu John Acquaviva įkūrė įrašų kompaniją „Plus 8“. Kompanijos pavadinimas kilo iš vieno vinilinių plokštelių grotuvo parametro. 1998 m. įkūrė kitą įrašų kompanija „M_nus Records“. 2012 m. vasarą debiutavo su savo pasirodymų serija „Enter“ Ibisos klube „Space“.
Davor Šuker

**Davoras Šukeris** (; g. 1968 m. sausio 1 d. Osijeke, Kroatijoje) – buvęs kroatų futbolininkas, olimpietis, nuo 2012 m. Kroatijos futbolo federacijos prezidentas.

## Karjera

D. Šukeris žaidė puolėju daugelyje Europos klubų ir Kroatijos rinktinėje. Vienas rezultatyviausių rinktinės narių –  pelnė 45 įvarčius tarptautinėse varžybose. 1998 m. pasaulio čempionate Prancūzijoje Šukeris tapo rezultatyviausiu čempionato žaidėju ir pelnė Auksinį batelį, įmušęs 6 įvarčius per 7 rungtynes ir taip pat laimėjo sidabrinį kamuolį kaip antras geriausias turnyro žaidėjas (po Ronaldo). 2003 m. UEFA jubiliejaus ceremonijoje išrinktas Kroatijos auksiniu žaidėju. 1998 m. FIFA Pasaulio metų žaidėjo rinkimuose finišavo trečias.

## Dalyvavimas čempionatuose

|}

## Išnašos

## Nuorodos
*
William Mangion

**William Mangion** (g. 1958 m. rugpjūčio 24 d. Našare) – Maltos dainininkas, geriausiai žinomas kaip Maltos atstovas 1993 m. „Eurovizijoje“. Jis su daina „This Time“, surinkęs 69 taškus, liko 8 vietoje.

Nuo 2011 m. pradžios William gyvena JAV. Šiuo metu dainininkas aktyviai tęsia savo muzikinę karjerą, dainuodamas gyvos muzikos restoranuose.

## Nuorodos
* Oficiali svetainė 

|-
Michal Prokop

**Michalas Prokopas** (; g. 1981 m. balandžio 1 d. Prahoje) – čekų profesionalus BMX „fourcross“ ir „enduro“ dviratininkas. Pradėjo sportuoti nuo 5 metų. Du kartus pelnė „fourcross“ pasaulio taurės aukso medalį ir tris kartus (2003, 2004, 2011 m.) dovanotas „fourcross“ pasaulio čempiono marškinėlius. Aštuonis kartus laimėjo Čekijos BMX čempionatą ir tris kartus laimėjo Europos čempionatą. 2008 m. vasaros olimpinėse žaidynėse Pekine atstovavo Čekijai bet užėmė tik šeštą vietą ketvirtfinalyje ir iškrito iš turnyro.

M. Prokopas dabar skiria savo sportinį dėmesį naujam „enduro“ dviračių sportui. Jis atstovauja komandai „Specialized“ Čekijoje ir Europoje, tačiau mažai dalyvavo 2014 m. sezone dėl ilgalaikių problemų su stuburu.
Peter Holmberg

**Peter Holmberg** (g. 1960 m. spalio 4 d. Saint Tome, Mergelių Salos (JAV)) – Mergelių salų buriuotojas sunkiasvorių burlaivių Finn klasėje. Pirmasis ir kol kas vienintelis teritorijos medalininkas olimpinėse žaidynėse.

## Biografija
Holmberg olimpinis debiutas įvyko 1984 m. vasaros olimpinėse žaidynėse. Sportininkas iš viso surinko 86,7 baudos taškus ir galutinėje įskaitoje liko 11-as tarp 28-ių startavusių jachtų. 1998 m. vasaros olimpinėse žaidynėse sportininkas laimėjo penktąjį plaukimą, dar keturiuose plaukimuose pateko į geriausiųjų trejetuką ir galutinėje įskaitoje surinkęs 40,4 baudos taško Holmberg pelnė sidabro medalį. Tai buvo pirmasis JAV Mergelių salų olimpinis medalis.

## Šaltiniai
Bernard Revel

**Bernard Revel** (1885 m. rugsėjo 17 d. Prienuose, Rusijos imperija – 1940 m. gruodžio 2 d. Niujorke, JAV) – Lietuvos žydų kilmės rabinas, pedagogas.

## Biografija
Gimė 1885 m. rugsėjo 17 d. Prienuose. Vaikystėje mokėsi Telšių ješivoje, vėliau Kauno kolelyje. 1905 m. dalyvavo Rusijos revoliucijoje, buvo suimtas, paleistas tais pačiais metais emigravo į JAV. 1909 m. baigė dailės studijas Niujorko universitete. 1911 m. Filadelfijos žydų koledže tapo filosofijos mokslų daktaru, kur apsigynė disertaciją apie karaimus. 1915 m. tapo *Rabino Izako Elchanano teologijos seminarijos* vadovu ir iš buvo juo iki mirties. Nuo 1924 m. priklausė ortodoksų rabinų sąjungai. Mirė 1940 m. gruodžio 2 d. Niujorke. 1986 m. jo atvaizdas buvo išspausdintas ant 1$ dolerio pašto štampo.

## Nuorodos

* Nekrologas (ang.)

## Literatūra

* Bernard Revel: Builder of American Jewish Orthodoxy (ISBN 0873062841), by Rabbi Aaron Rakeffet-Rothkoff
Nelson Évora

**Nelsonas Evora** (; g. 1984 m. balandžio 20 d.) – Žaliojo Kyšulio salų kilmės buvęs portugalų atletas, besispecializuojantis trišuolyje ir šuolyje į tolį. Jis buvęs olimpinis ir pasaulio trišuolio čempionas. Šiuo metu N. Evora rungtyniauja portugalų klube „Sport Lisboa ir Benfica“. Jis atstovavo Žaliojo kyšulio saloms iki 2002 m., kai jis tapo Portugalijos piliečiu.

N. Evora gimė Dramblio Kaulo Krante, kur jo tėvai atvyko gyventi iš Žaliojo kyšulio salų. Su šeima persikėlė į Portugaliją, kai jam buvo penkeri metai. Šeima įsikūrė Sintroje. Jis dar vis Žaliojo kyšulio salų rekordininkas šuolyje į tolį (7,57 m) ir trišuolyje (16,15 m).

## Šaltiniai
Jacob Barit

**Jacob Barit** (1797 m. rugsėjo 12 d. Simne, Naujoji Rytų Prūsija, Prūsijos karalystė – 1883 m. kovo 6 d. Vilniuje, Rusijos imperija) – Lietuvos žydų kilmės talmudistas, pedagogas, visuomenės veikėjas.

## Biografija
Gimė 1797 m. rugsėjo 12 d. Simne. Būdamas 14 metų išvyko studijuoti talmudo į Kauną. Aštuoniolikos metų susituokė su turtingo giminaičio dukra, tačiau šiai mirus 1821 m. išvyko gyventi į Vilnių. Rabino Hayyim Nachman Parnes hamidraše studijavo kalbas, algebrą ir astronomiją, pradėjo viskio distilerijos verslą, tačiau carinės valdžios įsakymu 1845 m. šis buvo uždarytas. 1850 m. rabinui Hayyim Parnes įkūrus rabinų ješivą, jis buvo paskirtas vadovu, kuriuo išbuvo iki 1875 metų. Nuo 1849 m. nuolat buvo renkamas kaip Vilniaus žydų bendruomenės atstovas, dalyvaudavo susitikimuose su carine administracija dėl žydų teisių pažeidimų. Vietos valdžios buvo paskirtas žydų ligoninės inspektoriumi. Mirė 1883 m. kovo 6 d. Vilniuje.

## Nuorodos ir šaltiniai

* Biografija (angl.)
Vilniaus Juodasis Vikingas - Sporto vilkai

**BK Vilniaus Juodasis Vikingas - Sporto vilkai** – beisbolo klubas Vilniuje.

## Istorija
Klubas įurtas kaip BK Vilniaus Žalgiris. Vėliau dar vadinosi BK Vilniaus Panerys ir BK Vilniaus Panerys-Deka. 2001 m. įkurtas BK Vilnius Sporto vilkai. 2013 m. komandos Vilniaus Juodasis Vikingas ir Vilniaus Sporto Vilkai sujungtos į vieną. 2014 m. jungtinė komanda pirmą kartą laimėjo Lietuvos čempionatą.

## Laimėjimai
*Lietuvos beisbolo čempionatas:
**1990, 1991, 1992, 1996, 1997, 1999, 2000, 2001, 2004, 2008, 2011, 2014

## Nuorodos
* Oficiali svetainė
Dadū Dajalas

**Dadū Dajalas** (, 1544–1603 m.) – Indijos gurus (santas), poetas, priskiriamas bhakti laikotarpiui, „žinių kelio“ (*jñānmārgī*) atšakai. Kilęs iš Džaipuroapylinkių Radžasthane.

Savo mokyme sekė Kabiro, budistų, nathų poetine linija. Kaip ir Kabiras, neigė religinės ortodoksijos ir kastinio susiskaidymo reikšmę ir pabrėžė tiesioginį atsidavimą Dievui. Dadū Dajalas manė, kad išsilaisvinti iš samsaros galima kartojant Ramos vardą. Jis apmokė 52 mokinius, kurie vėliau įsteigė ašramus įvairiose Radžasthano vietose.

Mokėjo hindi, gudžaratų, radžasthanų kalbas, savo mokymą skleidė mišria kalba, vad. *khičri bhāšā*. Jo poezijos rinkinys *Dadu Anubhav Vani*, užrašytas jo mokinio Radžabo.

## Šaltiniai
Lietuvos beisbolo lyga

**Lietuvos beisbolo lyga** (arba **Lietuvos beisbolo čempionatas**) – Lietuvos beisbolo asociacijos organizuojama aukščiausio lygio šalies klubų lyga.

## Istorija
Pirmasis čempionatas įvyko 1922 m. Kaune, organizuojamas Stepono Dariaus. Vėliau LBL atkurta tik 1988 m.

## Klubai
2014 m. lygoje žaidę klubai (ir užimta vieta)
* Vilniaus Juodasis Vikingas - Sporto vilkai (1-a vieta)
* Kauno apskrities Lituanica (2-a vieta)
* BK Vilnius (3-ia vieta)
* Utenos Vėtra (4-a vieta)
* BK Vilnius-2 (5-a vieta)
* Utenos Vėtra-2 (6-a vieta)
* Radviliškio Bėgiai (7-a vieta)
* Rūklos Vilkas (8-a vieta)
2022 m. lygoje žaidę klubai (ir užimta vieta)

* Vilniaus BK Vilnius (1-a vieta)
* Utenos Titanai (2-a vieta)
* Kauno Lituanica (3-ia vieta)
* Vilniaus beisbolo akademija
* Kauno SM Gaja - Lituanica
* Utenos Taranai

## Čempionai

## Nuorodos
* LBA Oficiali svetainė
Nanakas

**Guru Nanakas Devas** (; g. 1469 m. balandžio 15 d. – m. 1539 m. rugsėjo 22 d.) – indų dvasinis mokytojas (guru), poetas, sikhizmo religijos pradininkas. Pandžabe jis garbinamas ne tik sikhų, bet ir musulmonų bei hinduistų.

Apie jo gyvenimą žinoma iš pasakojimų rinkinio, vadinamo *Janamsākhīs*. Tiesa, dauguma pasakojimų sukurti jau po Nanako mirties. Gimė Rai Bhoi Di Talvandyje (dab. Nankana Sahibas, netoli Lahoro), valdininko šeimoje. Pasak tradicijos, kartą vaikystėje Nanakas nuskendo Kali Beino upėje, bet po 3 dienų pasirodė, ir pasakė, kad „ten nėra nei hindų, nei musulmonų“. Tada Nanakas pradėjo skleisti savo mokymą, kuris išsirutuliojo į sikhizmą.

Guru Nanakas atliko keletą didelių kelionių – pirmosios metu keliavo link Bengalijos ir Asamo, antrosios – per Tamilnadą į Šri Lanką, trečiosios – per Kašmyrą, Ladaką į Tibetą, ketvirtosios – į Bagdadą ir Meką. Nanakas vedė Batalos ryžių pardavėjo dukterį Sulakni ir susilaukė dviejų sūnų – Šričando ir Lakšmidaso. Tačiau jiems savo guru papročio neperdavė, o titulą perleido savo ištikimam mokiniui Angadui.

Nanako mokymai, užrašyti poetiškai, įtraukti į sikhų šventraštį *[[Guru Granthas|Guru Granthą]]*. Nanakas mokė, kad Dievas yra vienas, neperprantamas ir neturintis savybių (šis mokymas priskiriamas *nirgun [[bhakti]]* atšakai), bet besireiškiantis visose religijose. Pabrėžė savanaudiškumo atsisakymą, nepalaikė asketizmo, bet palaimą siejo su Dievo savybių šlovinimu, sąžiningu ir doru elgesiu.

## Šaltiniai
Jeigu šiandien antradienis, vadinasi mes Belgijoje

**Jeigu šiandien antradienis, vadinasi mes Belgijoje** () – 1969 m. JAV sukurta ir Auksiniam gaubliui nominuota romantinė komedija.

## Turinys

Čarlis – anglas gidas, lydintis į turistinę kelione po Europą susiruošusių ir viskuo nepatenkintų amerikiečių grupę. 18 dienų, kurias jie praleidžia keliaudami per įvairias šalis, grupę lydi komiškos situacijos, nesusipratimai ir staiga pabudę Čarlio jausmai žaviai turistei Samantai...

## Pagrindiniai aktoriai
: *Aktorius – vaidmuo*
* Suzanne Pleshette – Samanta Perkins
* Ian McShane – Čarlis Kartraitas
* Mildred Natwick – Dženė Grant
* Murray Hamilton – Fredas Fergusonas
* Sandy Baron – Džonas Marino
* Michael Constantine – Džekas Harmonas
* Senta Berger
* Joan Collins
* Anita Ekberg
* Ben Gazzara
* Catherine Spaak
* Virna Lisi
* Marina Berti

## Apdovanojimai
* Auksinis gaublys (nominacija) – geriausias scenarijus 
* Laurel apdovanojimas (nominacija) – geriausia komedijos aktorė (Suzanne Pleshette)
* „Writers Guild of America“ – geriausias scenarijus
Džajasi

**Malikas Mohamadas Džajasi** (; 1477–1542 m.) – indų poetas, sufijus. Rašė hindi kalbos tarme avadhi ir yra priskiriamas bhakti literatūros laikotarpiui, „meilės kelio“ (*premmārgī*) atšakai.

Kilęs iš Džaiso vietovės (dab. Utar Pradešas). Po nelaimės, kurios metu prarado savo sūnus, Džajasi paliko namus ir tapo sufijumi. Tada pradėjo savo poetinę kūrybą. Mirė 1542 m., jo kapas yra Amethio apylinkėse, 3 km nuo Ramnagaro.

Svarbiausias Džajasi kūrinys yra epinė poema *Padmavat* (1540 m.), kurioje aprašyta Čitorgarho tvirtovės apgultis. Per užkariautojo Alaudino Khidžli ir pilyje gyvenusios princesės Pamini santykį poetas simboliškai perteikia žmogaus veržimąsi Dievop. Kiti žymūs Džajasi kūriniai – *Akhrawat* ir *Akhiri Kalaam*.

## Nuorodos
* Džajasi kūriniai (hindi k.)
Sega 32X

**Sega 32X** – Sega Genesis kompiuterinių žaidimų konsolės priedas. 32X buvo projektuojamas kaip tarpinė konsolė perėjimui į 32 bitų erą, siekiant padidinti Genesis našumą iki išleidžiant Sega Saturn. Priedas naudoja atskiras žaidimų kasetes ir taip pat turi atskirą žaidimų biblioteką. Japonijoje priedas platintas Super 32X pavadinimu, Šiaurės Amerikoje Sega Genesis 32X, PAL regione Sega Mega Drive 32X ir Brazilijoje Sega Mega 32X pavadinimais.

Įrenginys įmonės „Sega“ pirmą kartą pristatytas 1994 m. Consumer Electronics Show parodoje. Kadangi gaminys į rinką buvo išleistas skubotai, nepasisekta pritraukti trečiosios šalies kompiuterinių žaidimų kūrėjų, dėl to konsolė negalėjo pasižymėti kokybišku jai kurtu turiniu. Netrukus pasirodę pirmieji atgarsiai apie išleisti ketinamą Sega Saturn konsolę visiškai sužlugdė Sega 32X pardavimus. 1994 m. pab. 32X vienetų buvo parduota apie 665 tūkst. Gamyba buvo nutraukta 1996 m. Sega 32X laikomas komercine nesėkme.

## Techniniai duomenys
* **Matmenys**: 110 × 210 × 100 mm
* **Svoris**: 495 g
* **[[Procesorius]]**: 2 × SH-2 32 bitų RISC procesoriai (taktinis dažnis iki 23 MHz)
* **[[Atmintis (kompiuterio)|Atminties (RAM)]]**: 256 KB
* **Vaizdas**: 320 × 240 rezoliucija, 32 768 spalvų

## Žaidimai
Žemiau pateikiamas šiai žaidimų konsolei išleistų žaidimų sąrašas:

* 36 Great Holes Starring Fred Couples
* After Burner
* BC Racers
* Blackthorne
* Brutal Unleashed: Above the Claw
* Corpse Killer (CD)
* Cosmic Carnage
* Darxide
* Doom
* FIFA Soccer 96
* Fahrenheit (CD)
* Knuckles' Chaotix
* Kolibri
* Metal Head
* Mortal Kombat II
* Motocross Championship
* NBA Jam Tournament Edition
* NFL Quarterback Club
* Night Trap (CD)
* Pitfall: The Mayan Adventure
* Primal Rage
* RBI Baseball '95
* Shadow Squadron
* Slam City (CD)
* Space Harrier
* Spider-Man: Web of Fire
* Star Trek: Starfleet Academy
* Star Wars Arcade
* Supreme Warrior (CD)
* T-Mek
* Tempo
* Toughman Contest
* Virtua Fighter
* Virtua Racing Deluxe
* World Series Baseball
* WWF RAW
* WWF WrestleMania: The Arcade Game
* Zaxxon's MotherBase 2000


## Šaltiniai
Sega CD

**Sega CD** arba **Mega-CD** () – Sega Genesis kompiuterinių žaidimų konsolės priedas. Įrenginys Japonijoje išleistas 1991 m. gruodžio 12 d., Šiaurės Amerikoje 1992 m. spalio 15 d. ir Europoje 1993 m. Sega CD žaidėjams leido žaisti CD tipo žaidimus ir pridėjo konsolei Sega Genesis našumo bei patobulino grafiką. Įrenginiu taip pat galima paleisti audio CD ir CD+G diskus.

Pagrindinė CD-ROM technologijos nauda buvo tokia, jog ji pasižymėjo didesne talpa nei žaidimų kasetės, todėl šiai laikmenai galima buvo sukurti iki 320 kartų pagal apimtį didesnių žaidimų. Tai leido kurti FMV žaidimus, tokius kaip „Night Trap“.

Iš viso įrenginio vienetų buvo parduota apytiksliai 2,24 mln. pasauliniu mastu. „Sega“ didesnį dėmesį skyrė ketinamai išleisti naujai konsolei Sega Saturn, todėl Genesis ir jos priedai Sega CD ir Sega 32X pamažu liko nuošalyje. Sega CD gamyba oficialiai nutraukta 1996 m.

## Šaltiniai
Panaros mūšis

**Panarõs mūšis** – kautynės, įvykusios 1945 m. vasario 28 d. prie Panaros tarp Lietuvos partizanų ir NKVD vidaus kariuomenės 298-ojo šaulių pulko kareivių.

Kautynės dalyvavo Mykolo Lukošiūno-Lukošiaus, Antano Grušausko-Siaubo, Albino Kiseliausko-Karvelio ir Juozo Slautos-Aušros vadovaujamų būrių partizanai.

## Priežastys
Žinios apie tai, kad Merkinės valsčiaus Kibyšių kaime dislokuota didelė partizanų grupė, NKVD pasiekė iš keturių partizanų sulaikytų ir vėliau paleistų reguliariosios armijos kareivių. Partizanų nakvynės vieta vasario 27-28 d. ir tolimesni veiksmai sužinoti iš vietos gyventojų.

## Eiga
1945 m. vasario 28 d. ryte, 4 val., 298-tasis NKVD šaulių dalinys patraukė į Panaros mišką persekioti partizanų. Po pusvalandį trukusio susišaudymo prie Panaros miško partizanai buvo išstumti link Vilkiautinio. NKVD sekė partizanus dar 8 km. Partizanai, sulaukę pastiprinimo, atsitraukė į mišką. Vilkiautinyje partizanų daliniai buvo užėmę pozicijas ir surengė pasalą. Sutemus NKVD pajėgos iš puolimo perėjo į gynybą ir atsitraukė.

## Šaltiniai
Kosovo olimpinis komitetas

**Kosovo olimpinis komitetas** – nevyriausybinė sporto organizacija, skatinanti sportinę veiklą Kosove ir atstovaujanti šaliai tarptautiniame olimpiniame komitete. 

## Istorija
Komitetas įkurtas 1992 m., bet niekino nepripažintas. 2008 m. po šalies nepriklausomybės paskelbimo Kosovo olimpinio komiteto prašymai startuoti 2008 m. vasaros olimpinėse žaidynėse ir 2012 m. vasaros olimpinėse žaidynėse buvo atmesti. Kosovo dziudo imtynininkei Majlinda Kelmendi iškovojus kelialapį į 2012 m. olimpiadą teko atstovauti Albanijos rinktinei. 

2014 m. spalį Tarptautinis olimpinis komitetas suteikė Kosovo olimpiniam komitetui stebėtojo statusą. Tų pačių metų gruodžio 9 d. Monake TOK sesijos metu Kosovo olimpinis komitetas buvo pripažintas pilnaverčiu nariu ir jam leista dalyvauti olimpinėse žaidynėse ir Europos žaidynėse.

## Sporto federacijos
2014 m. Kosovas buvo oficialiai pripažintas kaip atskira valstybė šiose sporto šakose: minigolfas, šaudymas iš lanko, rankinis, dziudo, buriavimas, softbolas, stalo tenisas, sunkioji atletika, šiuolaikinė penkiakovė, gimnastika. Taip pat Kosovas turėjo stebėtojo statusą šiose sporto šakose: futbolas, boksas, imtynės, slidinėjimas, akmenslydis, tekvondo.

## Nuorodos
* Oficiali svetainė
Mikoluvas

**Mikoluvas** (; ; silez. *Mikołůw*) – miestas Silezijoje, pietų Lenkijoje, netoli Katovicų. 39 597 gyventojai (2012 m. duomenys). Ribojasis su Aukštutinės Silezijos metropolitu. Įsikūręs Silezijos aukštumoje. Nuo 1999 m. priklauso Silezijos vaivadijai, prieš tai buvo Katovicų vaivadijoje, o dar anksčiau – Silezijos vaivadijoje. Mikoluvas yra Katovicų miesto, kurio aglomeracijoje gyvena 2,7 mln. žmonių, teritorijoje.

## Istorija
Rašytiniuose šaltiniuose pirmą kartą paminėtas 1222 m. ir yra vienas seniausių Aukštutinė Silezijos miestų. Viduramžiais tapo svarbiu prekybos centru. 1349–1350 m. „juodoji mirtis“ pražudė 33 % miestelio gyventojų. 1433–1443 m. įvyko keli žemės drebėjimai. 1545 m. suteiktos miesto teisės. Dabartinis miestelio pavadinimas pirmą kartą buvo užrašytas 1760 m. 1794 m. gegužės 20 d. gaisro metu sudegė aplink rotušę stovėję pastatai, įskaitant ir pačią rotušę, kurioje buvo saugomi istoriniai dokumentai.
Sprogstančios galvos sindromas

**Sprogstančios galvos sindromas** () – hipnagoninės klausos haliucinacijos forma, kurios metu kenčiantį asmenį iš miego pabudina garsai, primenantys bombos sprogimą, pistoleto šūvį, telefono skambėjimą, žemės drebėjimą ir daugelį erzinančių bei gąsdinančių, kurie atrodo sklinda iš galvos centro.

Ši garsinė haliucinacija dažniausiai nutinka tik užmigus arba kelios valandos po užmigimo, bet nebūtinai yra susijusios su sapnais. Vienas epizodas gali trukti nuo kelių sekundžių iki kelių minučių. Nors garsas suvokiamas kaip nepaprastai garsus, dažniausiai nebūna lydimas skausmo. Priepuoliai gali kartotis mėnesius, po kelis kartus per savaitę ar net per dieną. Asmenys kenčiantys nuo šio sindromo dažnai jaučia baimę ir nerimą prieš ir po priepuolio. Priepuoliai taip pat gali būti lydimi kvėpavimo sunkumų ar regos haliucinacijų.

## Istorija
Pirmą kartą jis buvo aprašytas dar 1920 metais gydytojo ir psichiatro Roberto Armstrongo-Džonso. Jis šį sindromą apibūdino kaip miego sutrikimą, tiksliau tariant, pacientai, prieš užmigdami arba miego metu, patirdavo nemalonių išgyvenimų, t. y. juos pažadindavo sprogimą, šūvius iš ginklo, vandenyno, skalaujančio uolas, žmonių balsus primenantys garsai. Teigiama, kad garsas būna gana garsus, tačiau nelydimas skausmo. Visgi jį patiriantys žmonės paprastai jaučiasi išsigandę, nerimastingi, padidėja jų kraujospūdis ir pan.

## Simptomai
# Dažniausiai nedidelis fizinis skausmas, dažnai jo gali išvis nebūti;
# Sudažnėjęs širdies ritmas;
# Raumenų spazmai;
# Garsinės haliucinacijos (sprogimas, šūvis ir t.t);
# Kritimo pojūtis miegant;
# Panikos priepuoliai;
# Vaizdinės haliucinacijos;
# Nemiga;
# Kvėpavimo sutrikimai.

## Priežastys
Tikslios sprogstančio galvos sindromo priežastys nėra žinomos, nors dauguma jį sieja su didžiuliu nuovargiu. Šis sindromas taip pat buvo susietas su per daug staigiu receptinių vaistų naudojimo nutraukimu (tokių kaip benzodiazepinas ir SSRIs). Nors šis sindromas beveik nepriklauso nuo amžiaus, tačiau nustatyta, kad asmenis virš 50-ties jis kamuoja dažniau. Pastebėta, kad moterys nuo sprogstančios galvos sindromo kenčia pastebimai dažniau negu vyrai.

Pasiūlytos, kelios kelios sprogstančios galvos sindromo priežasčių hipotezės. Viena iš galimų priežasčių – staigus vienos iš vidurinės ausies dalių drebėjimas. Kita – smilkininės skilties, kurioje išsidėsčiusios nervinės klausos ląstelės, mažasis sužadinimo priepuolis.

## Prevencija
# Miegoti daugiau valandų per dieną. Tinkamas laiko tarpas suaugusiojo miegui 6–8 val., vaiko miegui 9–10 val.;
# Sveika, subalansuota dieta;
# Atsipalaidavimas;
# Gilus kvėpavimas, patiriant panikos priepuolius. Tai padeda atsipalaiduoti ir nusiraminti;
# Sumažinti stresą plaukiojant baseine, skaitant knygą, ar užsiimant kita malonia veikla.

## Nuorodos

* http://www.mylifescoop.net/knowledge-base/ten-far-more-strange-mental-circumstances 
* http://www.livescience.com/45532-exploding-head-syndrome-sleep-disorder.html
Sūrdasas

**Sūrdasas** (; ~1478–1563 m.) – indų aklas poetas, muzikas, žinomas dėl savo Krišną (ir jo sutuoktinę Radhą) šlovinančių kūrinių. Jis priskiriamas hindi kalbos bhakti literatūros laikotarpiui (*saguna* atšakai).

Pasak pasakojimų, Sūrdasas gimė kaime šalia Mathuros (arba Agros). Kadangi nuo gimimo buvo aklas, tėvai jo atsisakė, tad jis nuo vaikystės (6 metų) atsidėjo viešpačiui Krišnai. Grodamas ir deklamuodamas jis susilaukė plataus prisipažinimo, į savo rūmus Sūrdasą pakvietė pats imperatorius Akbaras. Tačiau poetas visą gyvenimą praleido Bradžo kaime šlovindamas eilėmis ir bhadžanais (religinėmis dainomis) Krišną, išlaikomas maldininkų.

Svarbiausias Sūrdaso veikalas yra *Sursagar* – ~8000 poeto eilių rinkinys. Kiti jo eilių rinkiniai yra *Sur-Saravali* ir *Sahitya-Lahiri*. Sūrdasas kūrė vietine hindi kalbos atmaina, vadinama *[[bradžas|bradž bhaša]]*.

## Nuorodos
* Sūrdaso kūriniai (hindi k.)
Minigolfas

**Minigolfas** – taiklumo sportas, golfo atmaina. Nuo pastarojo išsiskiria savo duobučių trasų trumpumu ir kliūčių įvairove. Populiarus laisvalaikio leidimo būdas Šiaurės Amerikoje. Trasos dažniausiai yra pagamintos iš dirbtinės dangos. Kliūtys gali būti tiek pačioje trasoje (kalniukai, įdubimai, pakilimai ir t. t.), tiek ant trasos (įvairūs objektai, malūnėliai, sienelės ir t. t.). Minigolfas atsirado XX a. ir labiausiai išplito JAV. Veikia Pasaulio minigolfo federacija, kurios narėmis yra beveik 50 šalių. Lietuvoje yra keli minigolfo aikštynai:
* Neringos sporto mokyklos minigolfo aikštynas Nidoje.
* Labirintų parko minigolfo trasa Anykščiuose.
* Atrakcionai.lt minigolfo aikštynas Vilnius Outlet prekybos centre.
* M. Oginskio dvaro teritorijoje, Plungėje.
* Sodyboje "Mikališkė", Lazdijų rajonas.
* Perkūno Slėnis, Joniškio raj.

Tačiau Lietuva neturi savo minigolfo federacijos ir ši sporto šaka organizuotai nevystoma.

## Šaltiniai